Αρχίζει η διάσκεψη για το Ιράκ
και διαβουλεύσεις Λευκού Οίκου και Κογκρέσου για το νομοσχέδιο χρηματοδότησης 
Ανώτεροι διπλωμάτες από πολλές χώρες του κόσμου, μεταξύ των οποίων και χώρες γειτονικές προς το Ιράκ και τα μόνιμα μέλη του Συμβουλίου Ασφαλείας, φθάνουν στην Αίγυπτο για την διεθνή διάσκεψη για την σταθεροποίηση του Ιράκ. Η Αμερικανίδα υπουργός Εξωτερικών, Κοντολήζα Ράις, δήλωσε την Τετάρτη ότι θα ήταν έτοιμη να συζητήσει και άλλα θέματα εκτός του Ιράκ με τον Ιρανό ομόλογό της Μανουσέρ Μοτάκι, σε περίπτωση που συναντηθούν στο περιθώριο της διάσκεψης. Όπως αναμένεται, η κα Ράις θα έχει συνομιλίες και με Σύρους αξιωματούχους. Στο μεταξύ, σήμερα η ιρακινή κυβέρνηση σε συνεργασία με τα ΗΕ ξεκινά άλλη διάσκεψη για το Ιράκ, που θα εστιαστεί κυρίως σε οικονομικά θέματα. Την Παρασκευή, διεθνείς αξιωματούχοι θα συζητήσουν την κατάσταση ασφάλειας στο Ιράκ και τις προσπάθειες για εθνική συμφιλίωση. Επίσης, Ιρακινοί αξιωματούχοι είπαν ότι βομβιστής αυτοκτονίας σκότωσε τουλάχιστον 9 άτομα και τραυμάτισε 34 έξω από αστυνομικό τμήμα της Βαγδάτης. Η αστυνομία είπε ότι 54 ακόμα άτομα σκοτώθηκαν ή βρέθηκαν νεκρά σ’ ολόκληρο το Ιράκ. Επίσης, ο αμερικανικός στρατός ανακοίνωσε ότι 3,700 άνδρες του έφθασαν στην Ιρακινή πρωτεύουσα, στα πλαίσια του σχεδίου για την βελτίωση των συνθηκών ασφάλειας, που ξεκίνησε τον Φεβρουάριο. Σε άλλες εξελίξεις, ο ηγέτης της πλειοψηφίας στην Αμερικανική Γερουσία, Δημοκρατικός Χάρρυ Ρήντ και ο ηγέτης της μειοψηφίας του σώματος, Ρεπουμπλικανός, Μιτς Μακόνελ, θα συναντηθούν σήμερα με τον προσωπάρχη του Λευκού Οίκου, Τζος Μπόλτεν, με στόχο την εξεύρεση συμβιβαστικής πρότασης αναφορικά με το νομοσχέδιο χρηματοδότησης των στρατιωτικών επιχειρήσεων σε Ιράκ και Αφγανιστάν. Την Τετάρτη η Βουλή των Αντιπροσώπων δεν κατόρθωσε να παρακάμψει προεδρικό βέτο για το νομοσχέδιο που έθετε και χρονοδιάγραμμα για την απόσυρση των αμερικανικών δυνάμεων από το Ιράκ. Με ψήφους 222 υπέρ, έναντι 203 και 1 αποχής, δεν κατέστη δυνατόν να συγκεντρωθούν τα δύο τρίτα των ψήφων που απαιτούνται για την παράκαμψη του προεδρικού βέτο. Μετά την ψηφοφορία ο πρόεδρος Μπους συναντήθηκε με ηγετικά στελέχη και των δύο κομμάτων. Ο κ. Μπούς έχει δηλώσει ότι είναι σίγουρος πως οι δύο πλευρές θα μπορέσουν να συμφωνήσουν σε νομοσχέδιο που θα χορηγεί στα στρατεύματα τα κονδύλια και την ευελιξία που χρειάζονται για να ολοκληρώσουν την αποστολή τους.